Fotisto: Peter Muhly/AFP/Getty Images

28/09/2017

La Ĉefministro Leo Varadkar, anoncis mardon 26an de septembro, referendumon pri abortigo, kiu estas hodiaŭ kontraŭleĝa. La temo plu dividas la irlandanojn.

Referendumo pri abortigo – nuntempe kontraŭleĝa, krom okaze de minaco por la vivo de la patrino – okazos en la printempo 2018, anoncis la irlanda registaro la 26an de septembro.

Striktasence, temos pri baloto pri abolo aŭ ne de la oka amendo de la Irlanda konstitucio, kiu formale garantias «la rajton al vivo de la naskiĝonta infano», kalkulante samtempe pri la «rajto al vivo de la patrino».

Aprobita per referendumo en 1983 fare de 67% el la voĉdonantoj, la amendo forlasas definitive ĉian eblecon de leĝigo de abortigo en Irlando - kontraŭleĝa de post la kreado de la Ŝtato en 1922 – atribuante al la feto la statuson de civitano, ekde la komenciĝo de la gravedeco. Konsekvence, miloj da irlandaninoj iras al Unuiĝinta Reĝlando ĉiujare, por realigi laŭleĝan abortigon. Kiel rilatas la brita ĵurnalo The Guardian, almenaŭ 165 438 irlandaninoj uzis abortigajn servojn en Unuiĝinta Reĝlando inter 1980 kaj 2015».

La publika opinio plu dividita

Post la anonco de la Ĉefministro, la irlandaj amasinformiloj apenaŭ komentis tiun temon, kiu plu dividas la publikan opinion. Laŭ opinisondo realigita fare de Irish Times pasintan majon, du trionoj el la Irlandan(in)oj estas favoraj al nuligo de la malpermeso «en kelkaj okazoj», ĉefe seksperforto aŭ grava anomalio de la feto.

Tamen, «Nur 44% el la voĉdonantoj opinias, ke abortigo devus esti leĝigita, kiam la virino minacas mortigi sin», eksplikas la ĵurnalo de Dublino, dum «la plimulto kontraŭstaras la leĝigon, kiam virino "pensas, ke ŝi ne povos elteni gravedecon pro sia aĝo aŭ cirkonstancoj", kio sendube estas la motivo de plejparte el la Irlandaninoj, kiuj iras hodiaŭ aborti en Unuiĝinta Reĝlando». Aliparte, 68% opinias, ke abortigo devus resti kontraŭleĝa post 24 semajnoj da gravedeco.

Entute, konkludas la ĵurnalo, «la irlandaninoj deziras malrigidigi la aliron al abortigo, sed nur okaze de cirkonstancoj rilative limigitaj»